Polisieman deur taxi raakgery, vang steeds verdagteArgieffoto ŉ Oos-Kaapse polisiebeampte is geloof vir sy deursettingsvermoë nadat hy Saterdag ŉ vermeende oortreder agternagesit en gevang het ten spyte daarvan dat die polisiebeampte oomblikke vantevore deur ŉ taxi raakgery is. Kol. Priscilla Naidu, woordvoerder van die polisie, het gesê die voorval het omstreeks 16:10 in Gelvandale gebeur. Volgens Naidu was polisiebeamptes besig met ŉ soek-operasie in Louwstraat en het beamptes ŉ persoon deursoek wat hulle vermoed het moontlik dwelms in sy besit gehad het. Volgens Naidu het ŉ tweede groep polisiebeamptes in hierdie stadium opgemerk hoe ŉ man met ŉ vuurwapen in sy hand weghardloop. “Beamptes het die verdagte te voet en in ŉ polisievoertuig agternagesit. Daar is gesien hoe die verdagte ŉ vuurwapen oor ŉ heining gooi,” het Naidu gesê. Volgens Naidu is ŉ adjudant-offisier, wat agter die verdagte aangehardloop het, deur ŉ taxi raakgery. “Hy het egter opgestaan en net aangehou om die verdagte te jaag.” Die verdagte het omgedraai en met ŉ tweede vuurwapen skote op die polisiebeamptes afgevuur. “Die beamptes het gesien hoe die verdagte daarna die vuurwapen aan twee ander mans oorhandig wat nadergehardloop het. Die beamptes kon daarin slaag om die 18-jarige verdagte vas te trek, terwyl ander beamptes die ander twee mans agternagesit het.” Een van dié mans is by ŉ huis in Nyalastraat opgespoor, maar daar was geen vuurwapen in sy besit nie. ŉ Pistool is later in ŉ erf in Louwstraat gevind. “Die bestuurder van die taxi is ook in hegtenis geneem op aanklag van roekelose en nalatige bestuur,” het Naidu gesê. Die 18-jarige verdagte is aangekla van die onwettige besit van ŉ vuurwapen en poging tot moord. “Die beseerde adjudant-offisier het beserings aan sy gesig, vingers en voet opgedoen. Nadat hy die 18-jarige verdagte in hegtenis geneem het, is hy na ŉ hospitaal geneem vir mediese behandeling.” Lt.genl. Liziwe Ntshinga, provinsiale polisiekommissaris in die Oos-Kaap, het die adjudant-offisier geloof vir sy dapperheid en toewyding om ten spyte van sy beserings sy pligte uit te voer.